Rozhodnutie Komisie
z 19. apríla 2002,
ktorým sa v zásade uznáva úplnosť dokumentácie predloženej na podrobné preskúmanie s cieľom možného zaradenia klotianidinu a Pseudozyma flocculosa do prílohy I k smernici Rady 91/414/EHS týkajúcej sa uvedenia prípravkov na ochranu rastlín na trh
(oznámené pod číslom dokumentu C(2002) 1434)
(Text s významom pre EHP)
(2002/305/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 týkajúcu sa uvádzania prípravkov na ochranu rastlín na trh [1], naposledy zmenenú a doplnenú smernicou Komisie 2002/18/ES [2], najmä na jej článok 6 ods. 3,
keďže:
(1) Smernica 91/414/EHS ustanovuje vypracovanie zoznamu povolených účinných látok používaných v prípravkoch na ochranu rastlín v spoločenstve.
(2) Spoločnosť Takeda Chemical Industries Ltd, Spojené kráľovstvo, predložila 26. septembra 2001 belgickým orgánom dokumentáciu týkajúcu sa účinnej látky klotianidin so žiadosťou jej zaradenia do prílohy I k smernici 91/414/EHS. Podobná žiadosť týkajúca sa účinnej látky, mikroorganizmu Pseudozyma flocculosa, bola 6. marca 2001 predložená holandským orgánom spoločnosťou Maasmond-Westland, Holandsko.
(3) Belgické a holandské orgány informovali Komisiu, že na základe predbežného preskúmania sa dokumentácia zdá byť vyhovujúca z hľadiska požiadaviek prílohy II k smernici 91/414/EHS týkajúcich sa údajov a informácií. Rovnako dokumentácia obsahuje i údaje a informácie uvedené v prílohe III k tej istej smernici týkajúce sa prípravkov na ochranu rastlín obsahujúcich príslušnú účinnú látku. V súlade s ustanoveniami článku 6 ods. 2 smernice 91/414/EHS sa potom dokumentácia odošle jednotlivými žiadateľmi Komisii a ostatným členským štátom a potom Stálemu výboru pre potravinové reťazce a zdravie zvierat.
(4) Predmetom tohto rozhodnutia je formálne potvrdenie na úrovni spoločenstva, že dokumentácia zodpovedá požiadavkám týkajúcim sa údajov a informácií stanovených prílohou II k smernici 91/414/EHS a že najmenej jeden prípravok na ochranu rastlín obsahujúci príslušnú účinnú látku vyhovuje požiadavkám uvedeným v prílohe III k tej istej smernici.
(5) Toto rozhodnutie nesmie brániť právu Komisie požiadať žiadateľa o predloženie spravodajskému členskému štátu, ktorý je poverený vypracovaním príslušnej správy, dodatočných údajov a informácií tak, aby sa mohli objasniť niektoré aspekty dokumentácie.
(6) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dokumentácia týkajúca sa účinných látok uvedených v prílohe k tomuto rozhodnutiu, ktorá bola predložená Komisii a členským štátom s cieľom zaradenia týchto látok do prílohy I k smernici 91/414/EHS, v zásade vyhovuje požiadavkám týkajúcim sa údajov a informácií stanovených prílohou II k uvedenej smernici.
Rovnako dokumentácia vyhovuje požiadavkám týkajúcim sa údajov a informácií stanovených prílohou III k smernici 91/414/EHS ohľadom prípravku na ochranu rastlín obsahujúceho príslušnú účinnú látku v súvislosti s jeho navrhovanými použitiami.
Článok 2
Spravodajské členské štáty poverené vypracovaním predmetných správ budú pokračovať v podrobnom skúmaní príslušnej dokumentácie a čo najskôr, ale najneskôr do jedného roku od dátumu uverejnenia tohto rozhodnutia v Úradnom vestníku Európskych spoločenstiev, odošlú Komisii závery svojich skúmaní, tak ako i odporúčania ohľadom zaradenia alebo nezaradenia príslušnej účinnej látky do prílohy I k smernici 91/414/EHS spolu so všetkými s tým súvisiacimi podmienkami.
Článok 3
Toto rozhodnutie je adresované členským štátom.
V Bruseli 19. apríla 2002